## Odluka o davanju dozvole za uporabu radiofrekvencijskog spektra za širokopojasni bežični pristup na području Grada Zagreba

### NN 42/2009 (6.4.2009.), Odluka o davanju dozvole za uporabu radiofrekvencijskog spektra za širokopojasni bežični pristup na području Grada Zagreba

42 06.04.2009 Odluka o davanju dozvole za uporabu radiofrekvencijskog spektra za širokopojasni bežični pristup na
području Grada Zagreba

HRVATSKA AGENCIJA ZA POŠTU I ELEKTRONIČKE KOMUNIKACIJE

956

Na temelju članka 12. stavka 1. točke 8., članka 14. stavka 4., članka 89., članka 92. Zakona o elektroničkim komunikacijama (»Narodne novine« br. 73/08) te članka 8., članka 31. stavka 1. i 4., članka 44. stavka 1. Pravilnika o uvjetima dodjele i uporabe radiofrekvencijskog spektra (»Narodne novine« br. 136/08), a nakon provedenog postupka javnog natječaja raspisanog za izdavanje dozvole za uporabu radiofrekvencijskog spektra za širokopojasni bežični pristup na području Grada Zagreba, Vijeće Hrvatske agencije za poštu i elektroničke komunikacije je na sjednici održanoj 3. ožujka 2009. godine donijelo sljedeću

ODLUKU

1. Dozvola (blok frekvencija širine 2 x 21 MHz) za uporabu radiofrekvencijskog spektra za širokopojasni bežični pristup na području Grada Zagreba, daje se trgovačkom društvu Wimax Telecom d.o.o., Zagreb, Bednjanska 8, na razdoblje od 8 godina, koje počinje teći od 20. ožujka 2009. godine.

2. Trgovačkom društvu Wimax Telecom d.o.o. daje se na uporabu blok frekvencija širine 2 x 21 MHz prema tablici 1.

Tablica 1.

|  |  |
| --- | --- |
| Redni broj bloka (prema Planu) | 2 |
| Širina frekvencijskog bloka | 2 x 21MHz |
| Centralna frekvencija bloka (donji / gornji pojas) | 3438 MHz / 3538 MHz |
| Rubovi donjeg pojasa frekvencijskog bloka (od / do) | 3427,5 MHz / 3448,5 MHz |
| Rubovi gornjeg pojasa frekvencijskog bloka (od / do) | 3527,5 MHz / 3548,5 MHz |

3. Dozvola iz točke 1. ove odluke izdat će se trgovačkom društvu Wimax Telecom nakon plaćanja naknada za prvu godinu uporabe radiofrekvencijskog spektra, temeljem izdanih računa Hrvatske agencije za poštu i elektroničke komunikacije.

4. Dozvola (blok frekvencija širine 2 x 14 MHz) za uporabu radiofrekvencijskog spektra za širokopojasni bežični pristup na području Grada Zagreba, daje se trgovačkom društvu Nexcom d.o.o., Zagreb, Trnjanska 45, na razdoblje od 8 godina, koje počinje teći od 31. ožujka 2009. godine.

5. Trgovačkom društvu Nexcom d.o.o. daje se na uporabu blok frekvencija širine 2 x 14 MHz prema tablici 2.

Tablica 2.

|  |  |
| --- | --- |
| Redni broj bloka (prema Planu) | 1 |
| Širina frekvencijskog bloka | 2 x 14 MHz |
| Centralna frekvencija bloka (donji / gornji pojas) | 3417 MHz / 3517 MHz |
| Rubovi donjeg pojasa frekvencijskog bloka (od / do) | 3410 MHz / 3424 MHz |
| Rubovi gornjeg pojasa frekvencijskog bloka (od / do) | 3510 MHz / 3524 MHz |

6. Dozvola iz točke 3. ove odluke izdat će se trgovačkom društvu Nexcom d.o.o. nakon plaćanja naknada za prvu godinu uporabe radiofrekvencijskog spektra, temeljem izdanih računa Hrvatske agencije za poštu i elektroničke komunikacije.

7. Trgovačko društvo iz točke 1. ove odluke obvezno je, najkasnije do 15. rujna 2009. godine, Hrvatskoj agenciji za poštu i elektroničke komunikacije dostaviti zahtjev za obavljanje tehničkog pregleda u svrhu utvrđivanja ispunjavanja uvjeta iz dozvole za uporabu radiofrekvencijskog spektra.

8. Trgovačko društvo iz točke 4. ove odluke obvezno je, najkasnije do 1. svibnja 2010. godine, Hrvatskoj agenciji za poštu i elektroničke komunikacije dostaviti zahtjev za obavljanje tehničkog pregleda u svrhu utvrđivanja ispunjavanja uvjeta iz dozvole za uporabu radiofrekvencijskog spektra.

9. Trgovačka društva iz točke 1. i 4. ove odluke obvezuju se obavljati djelatnosti elektroničkih komunikacijskih usluga, uz uporabu vlastite opreme korisnim signalom pokriti stanovništvo i teritorij Grada Zagreba u širokopojasnoj elektroničkoj komunikacijskoj mreži na način i dinamikom određenom u ponudi na javni natječaj za izdavanje dozvole.

10. Trgovačka društva iz točke 1. i 4. ove odluke obvezuju se izgraditi vlastitu infrastrukturu potrebnu za obavljanje elektroničkih komunikacijskih usluga iz ove dozvole u skladu s ponudama na javni natječaj za izdavanje dozvole. Trgovačka društva iz točke 1. i 4. ove odluke također se obvezuju, u dogovoru s Hrvatskom agencijom za poštu i elektroničke komunikacije, periodički dostavljati tehničke podatke o priključenim korisničkim postajama.

11. Trgovačka društva iz točke 1. i 4. ove odluke moraju prije početka rada radijske postaje prijaviti Hrvatskoj agenciji za poštu i elektroničke komunikacije podatke o zemljopisnoj lokaciji i tehničke podatke za svaku postavljenu radijsku postaju ili izmjenu podataka o postojećoj radijskoj postaji koja smije raditi prema izdanoj dozvoli.

12. Trgovačka društva iz točke 1. i 4. ove odluke mogu prenijeti dozvole iz točke 1. i 4. ove odluke na drugu osobu uz prethodno pribavljenu suglasnost Hrvatske agencije za poštu i elektroničke komunikacije sukladno Zakonu o elektroničkim komunikacijama.

13. Ova će se odluka objaviti u »Narodnim novinama«.

Obrazloženje

Vijeće Hrvatske agencije za poštu i elektroničke komunikacije (u daljnjem tekstu: Vijeće Agencije) je na sjednici održanoj 28. studenog 2008. godine donijelo odluku o raspisivanju javnog natječaja za davanje koncesije za uporabu frekvencija za obavljanje telekomunikacijskih usluga u nepokretnoj telekomunikacijskoj mreži uz uporabu radiofrekvencijskog spektra za područje Grada Zagreba (klasa: UP/I-344-05/08-01/01039, ur.broj: 376-14-08-1; u daljnjem tekstu: odluka). Navedeni postupak Vijeće Agencije pokrenulo je po službenoj dužnosti temeljem članka 89. st. 2. Zakona o elektroničkim komunikacijama (u daljnjem tekstu: Zakona), te važećih pravilnika.

Nadalje, Vijeće Agencije je na sjednici održanoj 15. siječnja 2009. godine donijelo odluku o izmjeni odluke o raspisivanju javnog natječaja za davanje koncesije za uporabu frekvencija za obavljanje telekomunikacijskih usluga u nepokretnoj telekomunikacijskoj mreži uz uporabu radiofrekvencijskog spektra (klasa: UP/I-344-05/08-01/01039, urbroj: 376-14-08-2; u daljnjem tekstu: odluka o izmjeni odluke). Naime, stupanjem na snagu sljedećih podzakonskih propisa: Pravilnika o namjeni radiofrekvencijskog spektra (»Narodne novine« 136/08), Pravilnika o uvjetima dodjele i uporabe radiofrekvencijskog spektra (»Narodne novine« 136/08), Pravilnika o plaćanju naknada za pravo uporabe adresa, brojeva i radiofrekvencijskog spektra (»Narodne novine« 154/08), Pravilnika o plaćanju naknada za obavljanje poslova Hrvatske agencije za poštu i elektroničke komunikacije (»Narodne novine« 154/08) i Pravilnika o načinu i uvjetima obavljanja djelatnosti elektroničkih komunikacijskih mreža i usluga (»Narodne novine« 154/08), izmijenjen je postupak dodjele radiofrekvencijskog spektra u frekvencijskom pojasu 3410 – 3600 MHz, te se umjesto koncesije za uporabu frekvencija za obavljanje telekomunikacijskih usluga u nepokretnoj telekomunikacijskoj mreži, izdaje dozvola za uporabu radiofrekvencijskog spektra na temelju javnog natječaja. Slijedom navedenog, Vijeće Agencije je temeljem članka 26. Pravilnika o uvjetima dodjele i uporabe radiofrekvencijskog spektra donijelo odluku o izmjeni odluke, kojom je prije isteka natječajnog roka izmijenilo i dopunilo uvjete natječaja, te odluku.

Sukladno odluci o izmjeni odluke, predmet javnog natječaja je dodjela dozvole za uporabu radiofrekvencijskog spektra za širokopojasni bežični pristup za područje Grada Zagreba i to jedne dozvole za frekvencijski blok 2 x 14 MHz i jedne dozvole za frekvencijski blok 2 x 21 MHz, prema Planu dodjele radijskih frekvencija u frekvencijskom području 3410 – 3600 MHz, na području Grada Zagreba.

Izmijenjena natječajna dokumentacija dostavljena je svim sudionicima u postupku javnog natječaja, sukladno članku 26. st. 8. Pravilnika o uvjetima dodjele i uporabe radiofrekvencijskog spektra.

U natječajnom roku nakon valjanog otkupa natječajne dokumentacije zaprimljene su 3 ponude i to: trgovačkog društva Nexcom d.o.o., Zagreb, Trnjanska 45, trgovačkog društva Iskon Internet d.d., Zagreb, Garićgradska 18 i trgovačkog društva Wimax Telecom d.o.o., Zagreb, Bednjanska 8.

Natječajnom dokumentacijom određena je metodologija ocjenjivanja ponuda i odabira najpovoljnije ponude, na sljedeći način:

• u prvom krugu pregledavaju se sve valjano zaprimljene ponude i utvrđuje se ispunjavanje osnovnih uvjeta iz točke 3. natječajne dokumentacije, a prema tablici 3.1. ponude za koje se utvrdi prigodom javnog otvaranja ponuda ili u kasnijoj analizi da ne ispunjavaju sve osnovne uvjete ili ne sadrže sve osnovne elemente, ne ulaze u drugi krug ocjenjivanja;

• ponude koje su zadovoljile uvjete iz prvog kruga ocjenjivanja ulaze u drugi krug ocjenjivanja u kojem se analiziraju i ocjenjuju;

• u treći krug ulazi onaj ponuditelj koji je prema redoslijedu bodovnog vrednovanja iz drugog kruga ocjenjivanja ponuda dobio najveći broj bodova.

Javno otvaranje ponuda provedeno je 6. veljače 2009. godine, nakon čega je uslijedila analiza ponuda, te ocjenjivanje istih. Provedenom analizom ponuda, utvrđeno je da sve ponude ispunjavaju sve uvjete kako je propisano natječajnom dokumentacijom. Provedenim postupkom bodovanja, ponuda trgovačkog društva Wimax Telecom d.o.o. dobila je najveći broj bodova (755 bodova), ponuda trgovačkog društva Iskon Internet d.d. bila je druga po redu po broju dobivenih bodova (574 bodova), dok je ponuda trgovačkog društva Nexcom d.o.o. dobila najmanji broj bodova (568 bodova), sve uzimajući u obzir kriterije plan izgradnje i tehničku izvedbu sustava, nastup na tržištu i poslovni i financijski plan, financijsku i stručnu sposobnost izvršenja, a prema podacima razrađenim u pojedinim ponudama ponuditelja.

Slijedom navedenog, a temeljem provedenog postupka bodovanja analiziranih ponuda, trgovačkom društvu Wimax Telecom d.o.o. dodijeljen je blok frekvencija 2 x 21 MHz te je Vijeće Agencije odlučilo kao u točkama 1. i 2. ove odluke.

Trgovačkom društvu Iskon Internet d.d. nije dodijeljena dozvola za područje Grada Zagreba, obzirom da je isto u svojoj ponudi naglasilo da ne pristaje na dodjelu manjeg bloka frekvencija tj. 2 x 14 MHz, već isključivo podnosi ponudu za blok frekvencija 2 x 21 MHz. Obzirom da ponuda navedenog trgovačkog društva nije dobila najveći broj bodova sukladno provedenom ocjenjivanju, istome nije mogao biti dodijeljen blok frekvencija 2 x 21 MHz, a na blok 2 x 14 MHz isto nije pristalo. Stoga, blok frekvencija 2 x 14 MHz, prema provedenom bodovanju, dodijeljen je trgovačkom društvu Nexcom d.o.o., koje je u ponudi navelo da prvenstveno traži dodjelu većeg bloka, ali pristaje i na dodjelu manjeg bloka frekvencija, te je Vijeće Agencije odlučilo kao u točkama 4. i 5. ove odluke.

Nadalje, Agencija se sukladno članku 89. stavka 9. Zakona obvezuje izdati jednu ili više dozvola za uporabu radiofrekvencijskog spektra odabranim podnositeljima zahtjeva i to u roku od najviše osam mjeseci od dana pokretanja postupka izdavanja dozvole, ili zaprimanja zahtjeva za izdavanje dozvole iz stavka 2. istog članka. Rok valjanosti dozvole ne može biti dulji od dvadeset godina, a određuje ga Vijeće Agencije prigodom njezinog izdavanja. Sukladno članku 7. Pravilnika o uvjetima dodjele i uporabe, navedeni rok počinje teći od dana upisanog u dozvoli za upotrebu radiofrekvencijskog spektra. Slijedom navedenog Vijeće Agencije odlučilo je kao u točkama 3. i 6. ove odluke.

Odlukom o odabiru najpovoljnijeg podnositelja ponude mora se odrediti rok u kojem je podnositelj, koji je dobio dozvolu, obvezan Hrvatskoj agenciji za poštu i elektroničke komunikacije (dalje u tekstu: Agenciji) podnijeti zahtjev za obavljanje tehničkog pregleda u svrhu utvrđivanja ispunjavanja uvjeta utvrđenih Zakonom, propisima donesenim na temelju Zakona, te je Vijeće Agencije odlučilo kao u točkama 7. i 8. ove odluke.

Trgovačkim društvima Wimax Telecom d.o.o. i Nexcom d.o.o. određene su obveze koje su ista dužna ispuniti temeljem dobivenih dozvola, te je Vijeće Agencije odlučilo kao u točkama 9. i 10. ove odluke, a u skladu s uvjetima navedenim u ponudama na javni natječaj navedenih trgovačkih društava.

Sukladno članku 44. stavku 1. Pravilnika o uvjetima dodjele i uporabe radiofrekvencijskog spektra, nositelj dozvole za uporabu radiofrekvencijskog spektra mora prije početka rada radijske postaje prijaviti Agenciji podatke o zemljopisnoj lokaciji i tehničke podatke za svaku postavljenu radijsku postaju ili izmjenu podataka o postojećoj radijskoj postaji koja smije raditi prema izdanoj dozvoli, slijedom čega je Vijeće Agencije odlučilo kao u točki 11. ove odluke.

Sukladno članku 92. Zakona i članku 8. Pravilnika o uvjetima dodjele i uporabe radiofrekvencijskog spektra, dozvole za uporabu radiofrekvencijskog spektra iz članka 88., 89. i 90. Zakona mogu se prenijeti na drugu pravnu ili fizičku osobu, uz prethodno pribavljenu suglasnost Agencije, te je Vijeće Agencije odlučilo kao o točki 12. ove odluke.

Vijeće Agencije je sukladno članku 14. stavku 4. Zakona odlučilo kao u točki 13. ove odluke, te će ista biti objavljena u »Narodnim novinama«.

Slijedom svega navedenog, Vijeće Agencije je temeljem članka članka 12. st. 1. t. 8., članka 14. st. 4., članka 89. i članka 92. Zakona, te članka 8., članka 31. st. 1. i 4. i članka 44. st. 1. Pravilnika o uvjetima dodjele i uporabe radiofrekvencijskog spektra, odlučilo kako u dispozitivu ove odluke.

UPUTA O PRAVNOM LIJEKU

Protiv ove odluke žalba nije dopuštena, ali se može pokrenuti upravni spor kod Upravnog suda Republike Hrvatske u roku od 30 dana od dana primitka.

Klasa: UP/I-344-05/08-01/01039

Urbroj: 376-14-08-15

Zagreb, 3. ožujka 2009.

Predsjednik Vijeća Agencije
Gašper Gaćina, dipl. ing. el., v. r.

Odluka, NN 42/2009-956